b'\n_START_ARTICLE_\nPotres v Skopju (1963)\n_START_SECTION_\nOsnovni podatki\n_START_PARAGRAPH_\nPotres je dosegel u\xc4\x8dinke 9. stopnje po Mercallijevi lestvici, kar po oceni ustreza stopnji 6,1 po momentni magnitudni lestvici (magnituda ni bila natan\xc4\x8dno izmerjena). Njegov epicenter je bil severno od sredi\xc5\xa1\xc4\x8da Skopja na koordinatah 42.10\xc2\xb0N 21.40\xc2\xb0E, hipocenter pa 9 km pod povr\xc5\xa1jem. Prvi sunek se je zgodil ob 5. uri, 17 minut in 15 sekund po lokalnem \xc4\x8dasu (04:17.15 UTC), ob 5. uri in 20 minut mu je sledil \xc5\xa1e mo\xc4\x8dnej\xc5\xa1i popotresni sunek, preostali pa so mesto tresli \xc5\xa1e skoraj pol ure.\n_START_SECTION_\nPosledice\n_START_PARAGRAPH_\n\xc5\xa0e zdaj je to najbolj uni\xc4\x8dujo\xc4\x8d potres v sodobni zgodovini Severne Makedonije. Skopje je bilo skoraj povsem poru\xc5\xa1eno in poleg neposrednih \xc5\xbertev je skoraj 200.000 ljudi ostalo brez domov. V celoti je izpadlo tudi telefonsko, telegrafsko in elektri\xc4\x8dno omre\xc5\xbeje, zato je vest o potresu pri\xc5\xa1la v svet z zamikom._NEWLINE_Pri prepoznavanju trupel je sodelovala tudi ekipa strokovnjakov In\xc5\xa1tituta za sodno medicino v Ljubljani._NEWLINE__NEWLINE_Zaradi obsega katastrofe so o njej kmalu na prvih straneh poro\xc4\x8dali vsi glavni jugoslovanski in \xc5\xa1tevilni svetovni mediji. Na pomo\xc4\x8d je prisko\xc4\x8dila vojska in razli\xc4\x8dne doma\xc4\x8de ter tuje humanitarne organizacije, obiskala pa sta ga jugoslovanski predsednik Josip Broz - Tito in sekretar komunisti\xc4\x8dne partije Sovjetske zveze Nikita Hru\xc5\xa1\xc4\x8dov. Oktobra istega leta je na pobudo vlad 35 dr\xc5\xbeav Generalna skup\xc5\xa1\xc4\x8dina OZN sprejela resolucijo o pomo\xc4\x8di pri obnovi Skopja. Skopje so obnovili po urbanisti\xc4\x8dnih na\xc4\x8delih 1960. let, pri \xc4\x8demer je imel vodilno vlogo znameniti japonski arhitekt Kenz\xc5\x8d Tange. Takrat zgrajene soseske in zgradbe \xc5\xa1e vedno nosijo imena dr\xc5\xbeav, ki so prispevale pomo\xc4\x8d. Na dogodek spominja tudi stara \xc5\xbeelezni\xc5\xa1ka postaja z uro, ki se je ustavila ob 5. uri in 17 minut. V njej zdaj domuje Muzej mesta Skopje (Muzej na grad Skopje)._NEWLINE_Na ravni celotne Jugoslavije je potres vplival na izbolj\xc5\xa1anje gradbenih standardov in predpisov. V Skopju je bil ustanovljen tudi sodobno opremljen in\xc5\xa1titut za potresno in\xc5\xbeenirstvo in in\xc5\xbeenirsko seizmologijo.'